છતાં પણ અક્ષતે અલગ-અલગ પ્રકારે ઘણી બાંધછોડ કરવા તત્પર બનીને, ઘણા પ્રયત્નો બાદ માંડ-માંડ યાત્રીની ‘ના’ ને ‘હા’ માં પલટાવી. યાત્રી લગ્ન માટે માની તો ખરી,પરંતુ તેણે જયારે પોતાના જીવનની એક અક્ષતથી અજાણ હકીકતથી અક્ષતને માહિતગાર કર્યો ત્યારે અક્ષત વિહવળ બની ગયો. તેનું મગજ કામ કરતું બંધ થઈ ગયું. હવે શું કરવું અને શું ન કરવું એ દ્વિધામાં તે અટવાઈ ગયો. ‘અક્ષત તમે મને ચાહો છો અને મારી સાથે લગ્ન કરવાની જિદ લઈને બેઠા છો. તમારા કહ્યા અનુસાર હું તમારી બેજાન જિંદગીમાં બહાર લાવી શકી છું. જે જિંદગીને હવે તમે મારા નામે કરી દીધી છે, ઠીક છે. હું પણ તમારી જિંદગીને ફરી પાછી પાનખરમાં પલટાવવા નથી માગતી. હું તમને પરણવા તૈયાર છું. પરતું મારી જિંદગીની એક બાબતથી અજાણ છો. તમે મારી જિંદગીના એક અંશને હજુ સુધી નથી મળ્યા. અક્ષત, મારે એક ત્રણ વર્ષની દીકરી છે.’…….. આ સાભંળતાં જ અક્ષતનું હ્રદય ધબકારો ચૂકી ગયું. એ અવાચક બની યાત્રીની સામે જોઈ રહ્યો…. ‘હવે કહો અક્ષત, તમે મને મારી દીકરી મહેક સાથે સ્વીકારવા તૈયાર છો ?’ અક્ષત શું બોલે ? એની સમજમાં કંઈ જ નહોતું આવી રહ્યું.